钦定古今图书集成/明伦汇编/官常典/第797卷 > 韩若愚
## 钦定古今图书集成/明伦汇编/官常典/第797卷 > 韩若愚

按《元史》本传：“若愚，字希贤，保定满城人。由武卫府史
授通惠河道所都事。开河有功，诏赐锦衣一袭，迁留
守司都事，寻升经历，出知蓟州，改中书左司都事。时
监烧昏钞者欲取能名，概以所烧钞为伪钞，使管库
者诬服。狱既具，若愚知其冤，覆之，得免死者十馀人。
迁刑部郎中，提举诸路宝钞库，擢吏部郎中。仁宗即”
位，故事，凡潜邸官吏，不次迁转，若愚以岁月定其资
品，遂著为令。皇庆元年，迁内台都事，改刑部侍郎，寻
擢中书左司郎中。时议禁民田猎，犯者抵死。若愚曰：
“昔齐宣王之囿，方四十里，杀其麋鹿者如杀人之罪，
孟子非之。”众以为然，遂轻其刑。时参政曹鼎新辞职，
帝曰：“若效韩若愚廉勤足矣，何用辞为。”继命若愚参
议中书省事。铁木迭儿为右丞相，以憎爱进退百官，
恨若愚不附己，罗织以事。帝知其枉，不听。拜户部尚
书。延祐六年，命理河间等路囚，轻重各得其情。复拜
参议中书省事。丞相铁木迭儿复入相，以旧恨诬若
愚罪，欲杀之，帝不从，复奏夺其官，除名归乡里。至治
三年，诏雪其冤。泰定元年，命复其官。寻拜刑部尚书，
迁湖广省参知政事，未行，改詹事丞。八月，命宣抚江
浙，复留为侍御史。时左丞相倒剌沙擅威福，以事诬
侍御亦怜珍等，下枢密狱，无敢言其冤。若愚以计奏
左丞相倒剌沙为右大夫，其事遂解。三年，擢浙西廉
使，未行，拜河南省左丞。会文宗平内难，若愚画策中
机，帝嘉之，进资政大夫。天历三年，迁淮西江北道廉
访使。九月，以疾卒，年六十八。赠资德大夫、江浙等处
行中书省左丞、上护军，追封南阳郡公，谥贞肃。